Om 'n argitek te word - Solidariteit Wêreld LoopbaanSolidariteit Wêreld Loopbaan
Tuis › Artikels › Om 'n argitek te word
Om 'n argitek te word
Woensdag | 25 Oktober | 2017
Daar word algemeen na die kuns om geboue te ontwerp, verwys as argitektuur. Voor wolkekrabbers, huise, skole en kerke opgerig word, moet 'n bekwame span van dié argitekte bymekaar kom om elke aspek van die gebou haarfyn te beplan.
Hannes Minnaar (62) praktiseer al vir byna vier dekades as 'n argitek. Vir die laaste twee daarvan werk as hoofargitek by MDM Argitekte in Pretoria.
Volgens Minnaar is argitektuur 'n baie verantwoordelike beroep ─ en nie elke dag so glansryk soos die televisie of glanstydskrifte dit wil uitbeeld nie. Dit is 'n beroep wat báie inspanning verg, met spesiale aandag aan die fynste detail en 'n nabye werkverhouding met bouers. Indien jy wel suksesvol daarin is om jouself as argitek te vestig, word 'n wêreld van moontlikhede vir jou oopgesluit.
Om vir 'n tersiêre kwalifikasie in argitektuur te kan studeer, moet jy die Nasionale Senior Sertifikaat (NSS/Graad 12) met hoërgraadwiskunde hê.
'n Graad in argitektuur is tweeledig: die student moet eers 'n baccalaureus graad in Argitekturale Studies (BAS), 'n BSc(Argitektuur)-graad of 'n gelykstaande NQF-kwalifikasie voltooi, en daarna kan hy of sy inskryf vir 'n professionele graad in argitektuur, wat as vierde studiejaar dien.
Volgens die Suid-Afrikaanse Raad vir die Argitektuurprofessie is daar ses universiteite in Suid-Afrika (waaronder Wits, die Universiteit van Pretoria en die Universiteit van Kaapstad), talle kolleges en selfs technikons wat dié grade aanbied. Na gelang van die onderneming waar jy jou eerste treë wil neem, kan jy ook 'n soortgelyke diploma in argitektuur (wat van twee tot vyf jaar kan neem) met gelyke meriete as 'n B-graad voltooi.
Nadat jy jou graad behaal het, sal daar van jou verwag word om 'n praktiese eksamen af te lê wat deur die Suid-Afrikaanse Raad vir die Argitektuurprofessie geakkrediteer word.
Moenie praktiese ondervinding vergeet nie
Minnaar meen dit is veral belangrik om praktiese ondervinding op te doen terwyl jy nog besig is om jou studies voltooi. "Omdat argitektuur 'n praktiese beroep is, is dit belangrik om reeds van 'n jong ouderdom af te leer om die teorie prakties toe te pas. Praktiese toepassing help verder ook om die teorie in jou geheue vas te lê in plaas daarvan om dit ná 'n eksamen te vergeet."
Hy sê jong studente moet veral onthou dat geleenthede in dié beroep nie elke dag kop uitsteek nie. "'n Beroep in argitektuur is gemaak vir diegene wat kreatiewe denke het, weet hoe om met mense te werk en verder bereid is om die ekstra myl te stap. Geen werk is té groot of té klein nie: soms teken jy 'n skoolsaal, ander kere 'n winkelsentrum of 'n herehuis. Geduld en deursettingsvermoë is belangrik. Gaan klop tydens jou studiejare by firmas aan, en gaan leer hoe die bedryf werk."
Jou eerste tree
Minnaar sê jy kan nie sommer verwag om dadelik groot projekte los te slaan of om dadelik op jou eie te begin werk nie. "Dit is baie belangrik om vir jouself 'n handelsmerk op te bou, selfs al werk jy vir 'n onderneming," maan hy. "Jou kliënteverhoudinge is gebaseer op uitsette en vertroue. Jy begin met 'n klein projek en wanneer die eindresultaat goed is en jy vertrou kan word met meer, sal jou werklading groter word."
Dit is in dié tyd ook belangrik om baie goeie verhoudinge met kliënte op te bou as jy dit oorweeg om later jou eie praktyk te open. Wanneer jy jou eie praktyk het, hang jou salaris van jou aantal kliënte af – jy moet dus konstant beïndruk.
Minnaar sê veral jongmense maak hulself dikwels daaraan skuldig om te glo dat 'n beroep as argitek van die begin af baie betaal. Hy sê hoewel 'n jong argitek ná sowat drie jaar in die beroep reeds 'n naam kan maak en sodoende meer kliënte werf en uiteindelik meer geld maak, verdien jong argitekte nie miljarde rande nie. 'n Gemiddelde intreesalaris behoort net bó R10 000 per maand te wees, terwyl jy as 'n betroubare argitek met goeie ervaring meer as vier keer dié salaris kan verdien.
Só lyk die voordele
Geen roetine nie – elke dag nuwe uitdagings
Jy is net die helfte van die tyd op kantoor
'n Moontlikheid vir 'n uitstekende inkomste
Stimulerende werk en omgewing
In sommige gevalle, kreatiewe vryheid
Moeilike en ontevrede kliënte met onuitvoerbare versoeke waarmee jy dikwels moet werk
'n Bouplan word dikwels twee of drie keer opgetrek voordat die kliënt tevrede is
Vinnige tempo's en baie druk om te presteer omdat jy kliënte moet werf en behou
Eienskappe wat jy móét hê en raad
Frans Diedericks, 'n ander praktiserende argitek van Pretoria, sê in Vrouekeur argitektuur is 'n kombinasie van kreatiwiteit en logika. Jy moet sorg dat 'n taak uitvoerbaar is terwyl jy kreatief dink ook. Dit is ook belangrik om te onthou die kliënt se behoeftes kom eerste. Verder moet 'n argitek uitstekende kommunikasievaardighede hê om gesprek tussen hom en sy kliënt en tussen hom en die bouers te fasiliteer. Jy moet ook logies kan dink.